ddrg/super_eurlex huggingface dataset:
Virallinen lehti nro C 102 , 03/04/1998 s. 0149



KIRJALLINEN KYSYMYS P-2918/97 neuvostolle esittäjä(t): Arlene McCarthy (PSE) (8. syyskuuta 1997) Aihe: Tutkimus Intiasta, Pakistanista, Indonesiasta, Turkista, Kiinasta ja Egyptistä tuodun valkaisemattoman puuvillan polkumyyntitulleista Koskien uutta tutkimusta polkumyyntitullien perimiseksi Intiasta, Pakistanista, Indonesiasta, Turkista, Kiinasta ja Egyptistä tuodusta valkaisemattomasta puuvillasta, voisiko neuvosto selventää, miksi se on hyväksynyt kolmannen tutkimuksen tekemisen niin pian komission edellisen tutkimuksen mentyä umpeen - ilman virallista lopettamista - ja neuvoston hylättyä ehdotetut tullit toukokuussa 1997? Neuvosto hylkäsi edellisen valituksen, koska tullien epäiltiin olevan enemmän haitaksi kuin hyödyksi koko yhteisön kannalta. Eikö neuvosto usko, että tämä ilmeisen poliittinen päätös uuden tutkimuksen aloittamiseksi aiheuttaa vain haittaa eikä lainkaan hyötyä? Eikö neuvoston mielestä tämä uusi (mutta olennaisilta osiltaan identtinen) tapaus ole uhkana asianomaisille tahoille aiheuttamalla jälleen epävarmuutta valituksen ajaksi? Mikäli tullit pannaan täytäntöön, mahdolliset seurausvaikutukset ovat vieläkin synkempiä: EU:n tekstiiliteollisuus ja tukkumyyntisektori joutuisivat sulkemaan tehtaita ja irtisanomaan työntekijöitä. Lisäksi tämä tutkimus haaskaa huomattavan määrän EU:n veronmaksajien rahoja. Vastaus (10. marraskuuta 1997) 1. Neuvosto muistuttaa arvoisalle parlamentin jäsenelle, että neuvoston asetuksen N:o 384/96 (polkumyyntiä koskeva perusasetus) 5 artiklan mukaisesti komissiolla on yksinomainen toimivalta päättää polkumyynnin vastaisen menettelyn aloittamisesta. 2. Neuvoston saamien tietojen mukaan Eurocoton teki 26. toukokuuta 1997 valituksen,joka koskee useita kolmansista maista peräisin olevien valkaisemattomien puuvillakankaisen tuontia. Komissio päätti valituksen esittämisen jälkeen edellä mainitun asetuksen N:o 384/96 5 artiklan mukaisesti aloittaa polkumyynnin vastaisen menettelyn ja panna vireille siihen kuuluvan tutkimuksen (ilmoitus on julkaistu virallisessa lehdessä 11. heinäkuuta 1997). 3. Muistutetaan, että perusasetuksen 6 artiklan 9 kohdan mukaisesti polkumyyntitutkimus päätetään, jos mahdollista, yhden vuoden määräajassa. Joka tapauksessa tutkimukset päätetään aina 15 kuukauden kuluessa niiden vireillepanosta. 4. Neuvosto odottaa tutkimuksen tuloksia ennen päätöksen tekemistä asiassa.
Virallinen lehti nro C 117 , 16/04/1998 s. 0059



KIRJALLINEN KYSYMYS E-2757/97 komissiolle esittäjä(t): Gerhard Schmid (PSE) (1. syyskuuta 1997) Aihe: NASA:n Cassini-Huygens-avaruusluotain NASA aikoo laukaista lokakuussa 1997 Cassini-Huygens-hankkeen yhteydessä avaruuteen avaruusluotaimen Titan IV -raketilla, joka käyttää virtalähteenään plutoniumia. 1. Tietääkö komissio tästä hankkeesta? 2 Tuetaanko tätä hanketta eurooppalaisilla varoilla? 3. Minkälaisena komissio pitää kyseisen tutkimuslennon turvallisuusriskiä? 4. Aikooko komissio kehottaa Yhdysvaltojen hallitusta ottamaan käyttöön vaarattomia vaihtoehtoja kuten aurinkokennoja? Komission jäsenen Martin Bangemannin komission puolesta antama vastaus (16. lokakuuta 1997) Komissio tietää, että eilen alkoi Yhdysvaltojen johtama Cassini-Huygens-matka, jolla on tarkoitus tutkia Saturnusta neljä vuotta kestävän tiedustelukauden ajan (Cassini) ja laskea Euroopan avaruusjärjestön ESAn Huygens-luotain Saturnuksen Titan-kuuhun. ESA tarjoaa Huygens-luotaimen (suurin yhteistyökumppani on Daimler Benz Aerospace) tieteellisen ohjelmansa planeettojentutkimusosaan liittyvänä. Lisäksi myös Italian valtio osallistuu pääavaruusalukseen Yhdysvaltain ilmailu- ja avaruusviranomaisen NASAn kanssa tehdyn kahdenvälisen sopimuksen nojalla. Komissio ei osallistu hankkeeseen suoraan. Komissio on tutustunut matkan mahdollisiin vaaroihin liittyvään aineistoon. Vaaroja voi aiheutua erityisesti radioisotooppiperiaatteella toimiva termosähköinen generaattori (RTG) käytöstä avaruusaluksessa tarvittavan sähkön tuottajana. Nämä generaattorit toimivat lämmöllä, jota syntyy, kun plutoniumia hajoaa tarvittavan sähkön tuottamiseksi. Komissio katsoi, että tämän vaarallisuustaso ei ole liian korkea. Lopullinen päätös raketin laukaisemisesta kuului Yhdysvaltojen viranomaisille, ja sen teki viime kädessä Yhdysvaltojen presidentti eikä NASA. ESAn johto on vakuuttanut komissiolle, että aurinkokennot eivät ole mahdollinen vaihtoehto tuottaa sähköä Cassini-Huygens-tutkimusmatkalla. Tämä on tärkeä yksityiskohta, sillä sekä Yhdysvalloissa että Euroopassa esitettiin, että ESAn ja Italian kehittämät aurinkokennot olisivat varteenotettava vaihtoehto RTG:ille.
Virallinen lehti nro C 117 , 16/04/1998 s. 0088



KIRJALLINEN KYSYMYS E-2995/97 komissiolle esittäjä(t): Alexandros Alavanos (GUE/NGL) (1. lokakuuta 1997) Aihe: Raemyrskyn aiheuttamat tuhot Xanthissa ja Rodopissa Elokuun kymmenen viimeisen päivän aikana raemyrskyt aiheuttivat suurta tuhoa sadolle yli 70000 hehtaarin alueella Xanthin ja Rodopin alueella, jotka muutenkin ovat vaikeuksissa. Ottaen huomioon, että kyseisten alueiden maataloustuottajat ovat taloudellisen perikadon partaalla tämän vuoden sekä edellisen vuoden tuhojen vuoksi, mihin toimiin komissio aikoo ryhtyä varmistaakseen että kyseiset viljelijät saavat asianmukaiset korvaukset? Komission jäsenen Franz Fischlerin komission puolesta antama yhteinen vastaus kirjallisiin kysymyksiin E-2870/97 ja E-2995/97 (16. lokakuuta 1997) Komissio ilmaisee myötätuntonsa niitä viljelijöitä kohtaan, joiden sato tuhoutui raemyrskyssä. Komissio ymmärtää myös täysin minkälaisia ongelmia näin laajasta luonnononnettomuudesta voi aiheutua. On kuitenkin korostettava, että yhteisön talousarviossa ei ole välineitä sadon tai vuosituotannon menetyksen korvaamiseksi, ja raemyrskyt aiheuttavat yleensä juuri tällaisia tuhoja. Jos kuitenkin voidaan näyttää toteen, että luonnononnettomuus on vahingoittanut tilan rakennuksia tai karjaa, komissio voisi tutkia jäsenvaltion mahdollisesti esittämät pyynnöt rakennerahastojen yhteydessä jakamalla yhteisön tukikehyksen (YTK) rahoitustukea tarvittavassa määrin uudelleen jäsenvaltion muutettua toimintalinjojen painotusta. Tähän tarjoutuisi tilaisuus esimerkiksi Kreikan YTK:n välitarkastuksen yhteydessä.
Virallinen lehti nro C 102 , 03/04/1998 s. 0009



KIRJALLINEN KYSYMYS E-2015/97 komissiolle esittäjä(t): Nana Mouskouri (PPE) (11. kesäkuuta 1997) Aihe: Huutokaupat televisiossa Miten komissio suhtautuu siihen, että tietyt tv-kanavat, ennen kaikkea kreikkalaiset, lähettävät ohjelmia, joissa pidetään huutokauppoja? Eikö komissio katso tämän saattavan vahingoittaa kuluttajien oikeuksia ja kuluttajansuojaa? Jos vastaus edelliseen kysymykseen on myöntävä, onko komissiolla suunnitelmia antaa tätä sääteleviä oikeudellisia määräyksiä Euroopan tasolla, tai onko jo olemassa yhteisön määräyksiä, joita voidaan soveltaa tehokkaasti? Eikö komissio katso, että joka tapauksessa on välttämätöntä ryhtyä erityisiin toimiin perustamissopimuksen 129a artiklassa esitettyjen kuluttajanvalistusta koskevien tavoitteiden saavuttamiseksi? Komission jäsenen Mario Montin komission puolesta antama vastaus (4. syyskuuta 1997) Arvoisa parlamentin jäsen viittaa kysymyksessään tietyntyyppiseen Kreikassa esitettävään ohjelmaan. Komissio ei tiedä, onko muissa jäsenvaltioissa vastaavia ohjelmia. Kysymyksessä ei anneta tarvittavia yksityiskohtia sen ratkaisemiseksi, millainen ohjelmatoiminta on kyseessä. Jos toiminnassa on kyse ¨teleostoista¨, se kuuluu direktiivin 89/552/ETY ((EYVL L 298, 17.10.1989. )) soveltamisalaan, sellaisena kuin direktiivi muutettiin jokin aika sitten (niin kutsuttu televisio ilman rajoja -direktiivi) ((EYVL L 202, 30.7.1997. )). Siinä tapauksessa Kreikan viranomaisten vastaavat siitä, että niiden toimivallan alaiset lähetystoiminnan harjoittajat noudattavat direktiivin säännöksiä. Jos toimintaa ei katsota ¨teleostoiksi¨, siihen sovelletaan Kreikan lakia (huutokauppalaki). Siinä tapauksessa Kreikan viranomaiset vastaavat siitä, että niiden toimivallan alaiset lähetystoiminnan harjoittajat noudattavat Kreikan lakia.
Virallinen lehti nro C 082 , 17/03/1998 s. 0133



KIRJALLINEN KYSYMYS P-2729/97 komissiolle esittäjä(t): Marianne Thyssen (PPE) (30. heinäkuuta 1997) Aihe: Korvaussäännös alankomaalaisille huoltoasemanpitäjille Belgian ja Saksan rajalla Kuuleman mukaan tästä päivästä eli 23.7.1997 alkaen Belgian ja Saksan rajalla olevia huoltoasemanpitäjiä varten tulee voimaan säännös, jolla heille korvataan menetys, joka heille aiheutuu veronkorotuksen vuoksi maassaan kallistuneesta bensiinistä. Voiko komissio ilmoittaa minulle, onko tämä säännös, jota ei sovelleta maantieteellisesti yleensä Alankomaiden maa-alueella vaan joka rajoittuu raja-alueille, sopusoinnussa Euroopan kilpailusääntöjen kanssa? Komission jäsenen Karel Van Miertin komission puolesta antama vastaus (11. syyskuuta 1997) Arvoisan parlamentin jäsenen mainitsemat toimenpiteet saattavat muodostaa EY:n perustamissopimuksen 92 artiklan soveltamisalaan kuuluvan valtion tuen, ja ne olisi annettava tiedoksi komissiolle 93 artiklan 3 kohdan mukaisesti, elleivät ne täytä nykyisin voimassa olevan de minimis -säännön ((EYVL C 68, 6.3.1996. )) vaatimuksia. Komissiolle ei ole kuitenkaan ilmoitettu näistä toimenpiteistä. Se kääntyy asianomaisen jäsenvaltion puoleen ja tulee varmasti ilmoittamaan kysyjälle tutkimustensa tuloksista.
Virallinen lehti nro C 082 , 17/03/1998 s. 0039



KIRJALLINEN KYSYMYS E-2162/97 neuvostolle esittäjä(t): Hiltrud Breyer (V) (25. kesäkuuta 1997) Aihe: Uuselintarvikkeita koskeva asetus (EY) 258/97 - todentamismenetelmät 1. Millaisia todentamisjärjestelmiä asetuksessa säädetylle ¨asianmukaiselle analysoinnille¨ on perustettava? 2. Millaisia menetelmiä aiotaan ottaa käyttöön? Yhteinen vastaus kirjallisiin kysymyksiin E-2160/97, E-2162/97, E-2164/97, E-2166/97, E-2176/97, E-2178/97, E-2180/97, E-2182/97 ja E-2186/97 (28. lokakuuta 1997) Kuten asetuksen (EY) N:o 258/97 ((EYVL L 43, 14.2.1997. )) 8 artiklan 1 kohdan a alakohdassa on säädetty, asianmukaisella analyysillä on voitava tarvittaessa osoittaa, että jonkun elintarvikkeen tai elintarvikkeen ainesosan tietyt ominaisuudet ¨eroavat tavanomaisen elintarvikkeen tai elintarvikkeen ainesosan vastaavista ominaisuuksista, ottaen huomioon tällaisten ominaisuuksien luontaiset hyväksyttävissä rajoissa esiintyvät vaihtelut¨. Muistutettakoon lisäksi, että 8 artiklan soveltamista koskevista yksityiskohtaisista säännöistä päätetään 13 artiklassa säädetyn (komitologia) menettelyn mukaisesti. Kysymysten sanamuodon perusteella ei voi tunnistaa, mitä tarkastuksia arvoisa parlamentin jäsen tarkoittaa. Joka tapauksessa yleisiä elintarvikkeiden valvontaa koskevia yhteisön lainsäädännön säädöksiä sovelletaan. Asetuksen 258/97 4 ja 6 artiklan mukaisesti toteutettavia arviointeja koskevista yksityiskohtaisista säännöistä ja erityisesti jäsenvaltioiden tehtävästä arviointeja tekevien elinten suhteen on säädetty 4 artiklan 3 kohdassa, 6 artiklan 2,3 ja 4 artiklassa sekä tiettyjen tapauksien osalta 7 ja 9 artiklassa. Huomattakoon, että 4 artiklan 4 kohdan mukaisesti komissio julkaisee suosituksia tieteellisistä näkökohdista, jotka koskevat ensiarviointien laatimista. Näiden säännösten täydennyksenä sovelletaan tarvittaessa direktiivin 90/220/ETY ((EYVL L 117, 8.5.1990. )) voimassa olevia säännöksiä. Analyysimetodien osalta muistutettakoon, että direktiivin 93/99/ETY ((EYVL L 290, 24.11.1993. )) 4 artiklan mukaisesti jäsenvaltioiden on huolehdittava siitä, että virallisessa elintarvikkeiden tarkastuksessa käytettävien analyysimenetelmien hyväksynnässä noudatetaan mahdollisuuksien mukaan tiettyjä elintarvikkeiden tarkastuksessa tarvittavien, yhteisön näytteenottomenettelyjen ja analyysimenetelmien käyttöön otosta annetussa direktiivissä 85/591/ETY ((EYVL L 372, 31.12.1985. )) vahvistettuja arviointiperusteita.
Virallinen lehti nro C 082 , 17/03/1998 s. 0010



KIRJALLINEN KYSYMYS E-1581/97 neuvostolle esittäjä(t): Amedeo Amadeo (NI) (12. toukokuuta 1997) Aihe: Dublinin julistus työllisyydestä Julistuksella korostetaan jälleen kerran, että työllisyyskysymys on ensisijaisen tärkeä. Julistukseen on sisällytetty Essenissä joulukuussa 1994 vahvistetut tärkeimmät työllisyyttä koskevat tavoitteet ja erityissuositukset työmarkkinatilanteen parantamiseksi Euroopassa. Haavoittuvimpiin ryhmiin on sisällytetty työttömät naiset, työttömät nuoret ja pitkäaikaistyöttömät (vaikka kokemus osoittaa, että ilman erityismainintaa työttömien hyväksi tehtävät toimet hyödyttävät lopulta pitkäaikaistyöttömiä). On erittäin huolestuttavaa, että iäkkäimpiä työntekijöitä ei ole sisällytetty haavoittuvimpien ja tukea tarvitsevien ryhmien luetteloon. Voiko neuvosto sanoa, miksi näin on tehty? Voidaanko tämä virhe korjata? Vastaus (28. lokakuuta 1997) Neuvosto ei ole arvoisan parlamentin jäsenen kanssa samaa mieltä siitä, ettei iäkkäämpien työttömien kohtaloa olisi huomioitu yhteisön sosiaalisessa toimintaohjelmassa. Kuten arvoisa parlamentin jäsen tietää, iäkkäämpien työttömien tilanne on painopistealue Essenin Eurooppa-neuvostossa laaditussa ja työllisyyspolitiikkaa koskevassa Dublinin julistuksessa (joulukuu 1996) vahvistetussa ja laajennetussa Euroopan unionin yhteisessä työllisyysstrategiassa, jossa korostetaan halua jatkuvasti torjua pitkäaikaistyöttömyyttä. Kyseinen painopistealue mainitaan erikseen komission tiedonannossa ¨Toiminta työllisyyden parantamiseksi Euroopassa: luottamussopimus¨ sekä yhteisessä työllisyysraportissa, joka annettiin Dublinin Eurooppa-neuvostolle joulukuussa 1996. Lisäksi Amsterdamin Eurooppa-neuvosto antoi 16. kesäkuuta 1997 päätöslauselman kasvusta ja työllisyydestä ja päätti marraskuussa pidettävästä ylimääräisestä työttömyyden torjuntaa käsittelevästä huippukokouksesta, jonka pitäisi antaa uutta pontta työpaikkojen luomiseen. Komissiota ja neuvostoa on kehotettu laatimaan yhdessä Euroopan investointipankin kanssa selvitys nykyisestä tilanteesta. Myös muuta Euroopan yhteisöjen toimielimet, kuten Euroopan parlamentti ja talous- ja sosiaalikomitea, valmistelevat esitystään ylimääräisessä Eurooppa-neuvostossa käytävää keskustelua varten.
Virallinen lehti nro C 082 , 17/03/1998 s. 0067



KIRJALLINEN KYSYMYS E-2385/97 komissiolle esittäjä(t): María Estevan Bolea (PPE) (10. heinäkuuta 1997) Aihe: THERMIE-ohjelma Komissio tuki THERMIE-ohjelmasta Huelvassa Espanjassa sijaitsevan Colón-Solar-hankkeen ensimmäistä vaihetta, jossa tuotetaan uudella teknologialla sähköä yhdistämällä laajamittainen aurinkoenergian käyttö kaasun käyttöön. Uudistuvien energianlähteiden tukeminen on eräs komission ensisijaisista tavoitteista, aikovatko pääosastot XVII ja XII tukea hankkeen toista vaihetta ja muita samankaltaisia hankkeita? Komission jäsenen Christos Papoutsisin komission puolesta antama vastaus (16. syyskuuta 1997) Komissio pitää uusiutuviin energianlähteisiin liittyvän uuden tekniikan kehittämistä hyvin tärkeänä. Se on vuodesta 1995 lähtien rahoittanut uusiutuviin energianlähteisiin liittyvien erityisten edistämis- ja liitännäistoimien (APAS) yhteydessä tutkimusta auringon lämpöenergian teollisesta käytöstä sähköntuotannossa Välimeren alueella. Vuonna 1996 komissio rahoitti ensimmäisen vaiheen kahdessa (Espanjassa ja Kreikassa toteutettavassa) esittelyhankkeessa, joiden avulla tutkitaan auringon lämpöenergian teollista käyttöä sähköntuotannossa yhdessä tavanomaisten polttoaineiden kanssa. Koska tämä ensimmäinen vaihe on yhä käynnissä eivätkä ensimmäiset tulokset ole vielä saatavilla, komissio on yhdessä Thermie-komitean kanssa siirtänyt näiden hankkeiden seuraavien vaiheiden rahoituksen varalistalle. Kannustaakseenkyseistä teollisuudenalaa komissio on kuitenkin myöntänyt ylimääräisen 1,2 miljoonan ecun tuen Espanjassa toteutettavalle hankkeelle. Aurinkoenergian käyttöön liittyvien hankkeiden lopullinen rahoitus on viime kädessä riippuvainen alustavien kokeilujen tuloksista sekä Thermie-komitean jäsenten pyytämästä näiden hankkeiden teknis-taloudellisesta arvioinnista, joka tehdään vuoden 1997 loppuun mennessä. Lopuksi mainittakoon, että JOULE-ohjelmaan (tutkimus ja kehitys) on jätetty tutkimusehdotus,joka tullaan arvioimaan tavanomaisen menettelyn mukaisesti. Tulokset esitellään JOULE-komitealle lausuntoa varten ennen kuin komissio tekee oman päätöksensä lokakuussa 1997.
Virallinen lehti nro C 082 , 17/03/1998 s. 0004



KIRJALLINEN KYSYMYS E-1009/97 neuvostolle esittäjä(t): Cristiana Muscardini (NI) (24. maaliskuuta 1997) Aihe: Ruandan ja Zairen konflikti Täysimittaisen sodan syttymisen mahdollisuudesta Afrikan suurten järvien alueella on valitettavasti tullut totta ja sitä seuraavat verilöylyt, rotuviha ja avuttoman väestön kuten vanhusten, naisten ja lasten järkyttävät kärsimykset. EU ei ole onnistunut estämään täysimittaisen sodan syttymistä, todistaen jälleen kerran kykenemättömyytensä olla yhtä mieltä kansainvälisistä poliittisista tapahtumista. Neuvostoa pyydetään 1. kehottamaan niitä jäsenvaltioita, joilla on enemmän vaikutusvaltaa tässä osassa Afrikkaa, käyttämään sitä, jotta saataisiin kutsuttua koolle rauhankonferenssi konfliktin ratkaisemiseksi, 2. hyödyntämään näiden valtioiden valtaa YK:n sisällä, jotta Afrikan suurten järvien alueelle saataisiin konferenssin avulla laadittua yhtenäiset poliittiset säännöt. Vastaus (17. lokakuuta 1997) Neuvosto seuraa tiiviisti Ruandan ja Zairen tapahtumia ja on keskustellut Suurten järvien alueen tilanteesta jokaisessa istunnossaan Zairen konfliktin alusta alkaen. Neuvosto ei tee mitään eroa jäsenvaltioidensa välillä, vaan odottaa kaikkien jäsenvaltioidensa tekevän kaikkensa neuvoston päätösten tai päätelmien toteuttamiseksi. Neuvosto on toistuvasti ilmaissut tukevansa YK:n, OAU:n ja alueellisten johtajien välitysyrityksiä ja EU:n erikoislähettiläs on osallistunut aktiivisesti näihin välitysyrityksiin. Neuvosto on toistuvasti ilmaissut kannattavansa YK:n ja OAU:n puitteissa järjestettävää kansainvälistä kokousta poliittisen ratkaisun etsimiseksi alueen eri konflikteihin.
Virallinen lehti nro C 082 , 17/03/1998 s. 0107



KIRJALLINEN KYSYMYS E-2560/97 komissiolle esittäjä(t): Patricia McKenna (V) (24. heinäkuuta 1997) Aihe: Euratomin maksut brittiläiselle Sellafieldin ydinvoimalalle Kuinka paljon rahaa Euratom on sijoittanut Britannian Cumbriassa sijaitsevan Sellafieldin ydinvoimalan kehittämiseen viimeisen kymmenen vuoden aikana? Voiko komissio antaa seikkaperäisen selonteon kunkin maksun suuruudesta ja siitä, mitä tarkoitusta varten Sellafieldin toiminnasta vastaava yhtiö, British Nuclear Fuels Ltd (BNFL), sai rahat? Komission jäsenen Yves-Thibault de Silguyn komission puolesta antama vastaus (15. syyskuuta 1997) Euratom on antanut lainan British Nuclear Fuels Ltd. -yhtiölle. Osittaisrahoitusta koskenut 142 miljoonan USD:n (silloinen arvo 100 miljoonaa GBP:aa) lainasopimus tehtiin 11.*17. joulukuuta 1986 termisen uraanioksidipolttoaineen jälleenkäsittelylaitoksen rakentamiseksi vuonna 1987 Sellafieldiin, Cumbriaan. Tarkoituksena oli tukea voimalan termisen uraanioksidipolttoaineen vastaanottoa ja varastointia (tekninen kuvaus asiasta toimitetaan suoraan arvoisalle parlamentin jäsenelle ja parlamentin sihteeristölle). Lainan takaajana toimi Yhdistyneen kuningaskunnan hallitus. Rakennuskustannusten arvioitiin olevan kokonaisuudessaan 1 550 miljoonaa GBP:aa, joista Euratom rahoitti 100 miljoonaa GBP:aa. Laina maksettiin 15. tammikuuta 1987, ja täysimääräinen takaisinmaksu tapahtui yhtenä eränä 15. tammikuuta 1997. Lainasta ei ole enää mitään maksamatta, eikä tällä hetkellä ole vireillä muita hakemuksia lainan saamiseksi Euratomilta.
Virallinen lehti nro C 082 , 17/03/1998 s. 0069



KIRJALLINEN KYSYMYS E-2397/97 komissiolle esittäjä(t): Carles-Alfred Gasòliba i Böhm (ELDR) (10. heinäkuuta 1997) Aihe: Koheesiorahaston varojen toteuttaminen Kolmasosassa Valencian alueesta tapahtuu merkittävää eroosiota ja aavikoitumista. Eroosion vastaista toimintaa varten Valencian alueelle kohdennettiin koheesiorahastosta 1 932 miljoonaa vuonna 1996. Voiko komissio toimittaa tiedot näiden varojen käytöstä vuonna 1996? Komission jäsenen Monika Wulf-Mathiesin komission puolesta antama vastaus (12. syyskuuta 1997) Komissio on tietoinen maaperän eroosiosta ja aavikoitumisesta, jota tapahtuu monissa Espanjan osissa, mukaan lukien Valencian alue. Auttaakseen näistä ongelmista selviytymissä komissio hyväksyi vuonna 1995 ja vuoden 1996 alussa koheesiorahaston tuen useille hankkeille, joiden tavoitteena oli metsitys, metsänhoito, eroosion torjunta ja tulipalojen vaurioittamien alueiden uudistaminen kaikilla Espanjan tärkeimmillä jokialueilla. Jotkut Espanjan viranomaisten vuonna 1996 esittämät hankkeet hyväksyttiin vuoden 1997 heinäkuussa. Viimeisimpiin tuen myöntämistä koskeviin päätöksiin saattavat kuulua Valencian autonomisessa maakunnassa sijaitsevat hankkeet (Ebron, Jucar/Levanten ja Seguran jokialueet). Lisätietoja lähetetään suoraan arvoisalle parlamentin jäsenelle ja parlamentin pääsihteeristölle.
Virallinen lehti nro C 082 , 17/03/1998 s. 0101



KIRJALLINEN KYSYMYS E-2527/97 komissiolle esittäjä(t): Joan Vallvé (ELDR) (24. heinäkuuta 1997) Aihe: Ranskalaisten maanviljelijöiden toistuvat hyökkäykset Espanjalaisten hedelmä- ja vihannestuotteiden kuljetusta vastaan kohdistettujen toistuvien ilkivaltaisten tekojen lisäksi ranskalaiset maanviljelijät kävivät Murciasta peräisin olevan kuorma-auton kimppuun 3. heinäkuuta 1997 lähellä Marseillea. Ranskalaiset maanviljelijät kaatoivat kyseisen kuorma-auton päärynä-, nektariini- ja persikkalastin osallistuttuaan väkivaltaisiin mielenosoituksiin espanjalaisten hedelmien ja vihannesten kauppaa vastaan. Ottaen huomioon tilanteen huononemisen, aikooko komissio ryhtyä tehokkaampiin toimenpiteisiin varmistaakseen tavaroiden vapaan kaupan ja rehellisen kilpailun hedelmien ja vihannesten tuottajien välillä? Komission jäsenen Franz Fischlerin komission puolesta antama vastaus (5. syyskuuta 1997) Komissio tuomitsee jyrkästi tämän uuden loukkauksen tavaroiden vapaata liikkuvuutta vastaan. Komission useaan otteeseen esittämän näkemyksen mukaan on ranskalaisten viranomaisten tehtävä ryhtyä tarvittaviin yleisen järjestyksen edellyttämiin toimenpiteisiin estääkseen tällaiset hyökkäykset ja väkivallan lisääntyminen. Nämä jo liian monta vuotta jatkuneet väkivaltaisuudet ovat saaneet komission nostamaan yhteisöjen tuomioistuimessa Ranskaa vastaan kanteen jäsenyysvelvoitteiden noudattamatta jättämisestä (asia C-265/95). Oikeuden istunto oli 10. kesäkuuta 1997. Julkisasiamies esitteli 9. heinäkuuta 1997 tuomioistuimelle päätelmänsä, jotka puoltavat komission kantaa, jossa komissio esittää seuraavaa: ¨Esitämme todettavaksi, että koska Ranska ei ole ryhtynyt kaikkiin tarpeellisiin asian edellyttämiin toimenpiteisiin, jotta yksityishenkilöiden toimet eivät haittaisi hedelmien ja vihannesten vapaata liikkuvuutta, se on laiminlyönyt maataloustuotteiden yhteisistä markkinajärjestelyistä ja EY:n perustamissopimuksen 30 artiklasta, yhdessä 5 artiklan kanssa luettuna, johtuvia velvollisuuksiaan.¨ Tuomioistuimen lopullista päätöstä odottaessaan komissio on vaatinut Ranskan viranomaisia ryhtymään tarpeellisiin ehkäiseviin ja estäviin toimenpiteisiin välttääkseen tällaisten tapahtumien toistumisen tulevaisuudessa.